แบงก์จ่อลดดอกเบี้ยฝาก
แบงก์เร่งแก้ต้นทุนเงินฝาก เล็งลดดอกเบี้ยเงินฝากพิเศษ หลังลดดอกเบี้ยเงินกู้ ส่วนรายได้ส่วนต่างวูบหาย
28 เม.ย. 2559

แบงก์เร่งแก้ต้นทุนเงินฝาก เล็งลดดอกเบี้ยเงินฝากพิเศษ หลังลดดอกเบี้ยเงินกู้ ส่วนรายได้ส่วนต่างวูบหาย
น.ส.ขัตติยา อินทรวิชัย กรรมการผู้จัดการ ธนาคารกสิกรไทย เปิดเผยว่า ธนาคารจะมีการบริหารจัดการต้นทุนทางการเงินที่รัดกุมขึ้น หลังจากที่ได้ปรับลดอัตราดอกเบี้ยเงินกู้ทุกประเภทลง 0.25% แต่ไม่ได้ปรับลดดอกเบี้ยเงินฝากบนกระดาน (บอร์ดเรต) ลง ซึ่งยอมรับว่าอาจส่งผลให้ส่วนต่างอัตราดอกเบี้ยสุทธิ (นิม) ปรับลดลงบ้างในปีนี้ แต่อยู่ในวิสัยที่คาดการณ์ไว้อยู่แล้ว
ทั้งนี้ ธนาคารจะบริหารต้นทุนด้วยการปรับลดดอกเบี้ยเงินฝากพิเศษลง หรือไม่ออกแคมเปญเงินฝากพิเศษใหม่มาทดแทนเงินฝากที่ครบกำหนด เนื่องจากปัจจุบันสภาพคล่องมีเพียงพอ ประกอบกับการปล่อยสินเชื่อไม่ขยายตัวมากนักตามสภาพเศรษฐกิจที่ชะลอตัว ไม่จำเป็นต้องแข่งขันระดมเงินฝากด้วยดอกเบี้ย ซึ่งแคมเปญเงินฝากใหม่จะเน้นรูปแบบผสมมากกว่า
อย่างไรก็ตาม การที่นิมมีแนวโน้มลดลงและการตั้งสำรองหนี้สงสัยจะสูญ 11,293 ล้านบาท ในไตรมาสแรก ทำให้ต้องติดตามเศรษฐกิจในระยะต่อไปว่าจะกระทบลูกค้าและต้องตั้งสำรองเพิ่มหรือไม่ และอาจส่งผลกระทบต่อกำไรสุทธิในปีนี้ ธนาคารจึงพยายามผลักดันการเติบโตจากรายได้ค่าธรรมเนียม โดยเฉพาะธุรกรรมจากดิจิทัลแบงก์กิ้ง
ทั้งนี้ ไตรมาสแรกปีนี้ ธนาคารกสิกรไทยมีเงินฝากประมาณ 1.74 ล้านล้านบาท เพิ่มขึ้น 2.48% ขณะที่สินเชื่อประมาณ 1.62 ล้านล้านบาท เพิ่มขึ้นเพียง 0.22% โดยสัดส่วนสินเชื่อต่อเงินฝากอยู่ที่ 91.83%
นายอาทิตย์ นันทวิทยา ประธานเจ้าหน้าที่บริหารและรองประธานกรรมการบริหาร ธนาคารไทยพาณิชย์ กล่าวว่า ธนาคารจะคงดอกเบี้ยเงินฝากบอร์ดเรต โดยเฉพาะเงินฝากออมทรัพย์ไว้ เพื่อไม่ให้กระทบกับผู้ฝากเงินรายย่อย แต่อาจจะปรับดอกเบี้ยเงินฝากประจำพิเศษบ้าง เพื่อบริหารจัดการต้นทุน เพราะในขณะนี้ยังไม่มีความจำเป็นต้องแข่งขันเงินฝากมากนัก
ด้าน นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า การที่นิมมีแนวโน้มลดลงจากการลดดอกเบี้ยเงินกู้นั้น ธนาคารจะพยายามบริหารจัดการต้นทุนให้สอดคล้องกัน เพื่อไม่ให้ส่งผลกระทบมากนัก ส่วนมติคณะรัฐมนตรี (ครม.) ที่เลื่อนคุ้มครองเงินฝากออกไปนั้น เป็นสิ่งที่ดีกับประชาชนและไม่ได้มีผลกระทบกับธนาคาร เพราะมีการทำความเข้าใจกับลูกค้ามาโดยตลอด
นายธัญญพงศ์ ธรรมาวรานุคุปต์ รองกรรมการผู้จัดการใหญ่ ธุรกิจรายย่อยและเครือข่าย ธนาคารกรุงไทย กล่าวว่า การลดดอกเบี้ยเงินกู้กระทบต่อความสามารถทำกำไรจากนิมที่ลดลง ซึ่งธนาคารจะบริหารต้นทุนและสภาพคล่องให้เหมาะสมกับการปล่อยสินเชื่อที่เติบโตน้อยลง โดยปัจจุบันธนาคารมีสัดส่วนสินเชื่อต่อเงินฝากอยู่ระดับเหมาะสมที่ราว 95%